b'\n_START_ARTICLE_\nMigros\n_START_SECTION_\nHistoriaa\n_START_PARAGRAPH_\nMigros\xe2\x80\x99n perusti vuonna 1925 Gottlieb Duttweiler Z\xc3\xbcrichiss\xc3\xa4 yksityiseksi yritykseksi. H\xc3\xa4nen ideanaan oli myyd\xc3\xa4 vain kuutta peruselintarviketta tuon ajan maatalousvaltaiseen Sveitsiin, jossa useimmilla oli omaa karjaa ja viljelyksi\xc3\xa4. Aluksi h\xc3\xa4n myi vain kahvia, riisi\xc3\xa4, sokeria, makaronia, kookos\xc3\xb6ljy\xc3\xa4 ja saippuaa kyl\xc3\xa4st\xc3\xa4 kyl\xc3\xa4\xc3\xa4n kiert\xc3\xa4vist\xc3\xa4 autoistaan. Tukkuportaan ohittamalla Duttweiler sai vihamiehi\xc3\xa4, jotka yllyttiv\xc3\xa4t tavarantoimittajia boikotoimaan h\xc3\xa4nen yrityst\xc3\xa4\xc3\xa4n. Vastaukseksi t\xc3\xa4h\xc3\xa4n Duttweiler alkoi kehitt\xc3\xa4\xc3\xa4 omia liha- ja maitotuotteita ja suklaata. Sen seurauksena valtaosa Migros\xe2\x80\x99n myymist\xc3\xa4 tuotteista on yh\xc3\xa4 osuuskunnan omissa tuotantolaitoksissa Sveitsiss\xc3\xa4 valmistettuja._NEWLINE_Vuonna 1926 h\xc3\xa4n alkoi perustaa my\xc3\xb6s kiinteit\xc3\xa4 kauppoja, ensin Z\xc3\xbcrichiin ja sitten osuuskuntamuotoisen liikkeen Ticinoon. V\xc3\xa4hitellen Duttweiler luovutti kaikessa toiminnassaan vallan paikallisille osuuskunnille, jonka keskuksena toimi Migros-osuuskuntien liitto, ranskaksi F\xc3\xa9d\xc3\xa9ration des coop\xc3\xa9ratives Migros (FCM)._NEWLINE_Vuonna 1935 Duttweiler laajensi Migros\xe2\x80\x99n toimintaa perustamalla Hotelplan-matkatoimiston ja 1950-luvulla Migrol-huoltoasemaketjun sek\xc3\xa4 Migros-pankin ja vakuutusyhti\xc3\xb6n._NEWLINE_Vuodesta 1995 Migros on toiminut my\xc3\xb6s Saksan markkinoilla, jossa se omistaa Tegut-ketjun. Vuonna 2012 Migros toi Sveitsiin saksalaisen luomutuotteiden marketketjun Alnaturan.\n_START_SECTION_\nMigros t\xc3\xa4n\xc3\xa4\xc3\xa4n\n_START_PARAGRAPH_\nNoin nelj\xc3\xa4nnes Sveitsin asukkaista on Migros-osuuskunnan j\xc3\xa4seni\xc3\xa4.   _NEWLINE_Kauppaketjut jakaantuvat kolmeen eri kokoluokkaan: M-pikkukaupat, MM-supermarketit ja MMM-hypermarketit._NEWLINE_Migros\xe2\x80\x99n p\xc3\xa4\xc3\xa4myym\xc3\xa4l\xc3\xb6iss\xc3\xa4 ei myyd\xc3\xa4 lainkaan alkoholia eik\xc3\xa4 tupakkaa, mutta joissakin osuuskunnan ostamista liikkeiss\xc3\xa4 kuten Globus-, Migrol- ja Denner-ketjuissa niit\xc3\xa4 viel\xc3\xa4 myyd\xc3\xa4\xc3\xa4n. My\xc3\xb6sk\xc3\xa4\xc3\xa4n seksilehdet eiv\xc3\xa4t kuulu valikoimiin. Migros\xe2\x80\x99n toimintaan kuuluu aikuisille tarkoitettuja iltakouluja ja osuuskunta k\xc3\xa4ytt\xc3\xa4\xc3\xa4 prosentin liikevaihdostaan kulttuurin tukemiseen. Vuonna 2011 t\xc3\xa4m\xc3\xa4 tarkoitti 117 miljoonaa Sveitsin frangia. Yksi kulttuurituen kohteista on Migros\xe2\x80\x99n oma \xc3\xa4\xc3\xa4nilevymerkki Musiques Suisses, joka julkaisee v\xc3\xa4hemm\xc3\xa4n tunnettuja teoksia Sveitsin musiikkihistoriasta.\n_START_SECTION_\nKilpailijoita\n_START_PARAGRAPH_\nMigros\xe2\x80\x99n p\xc3\xa4\xc3\xa4kilpailija on toinen osuuskuntamuotoinen ryhm\xc3\xa4 Coop. Pienempi\xc3\xa4 kilpailijoita Sveitsin p\xc3\xa4ivitt\xc3\xa4istavaramarkkinoilla ovat Manor-tavaratalot ja saksalaiset Aldi ja Lidl, jotka tulivat Sveitsiin 2005 ja 2009.'